CELEX: 
Language: el
Date: 2018-12-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος ΙΙ του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου
                  1
                για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων εξουσιοδοτεί την Επιτροπή να εκδίδει κατ’ εξουσιοδότηση πράξεις υπό τους όρους του άρθρου 17 του κανονισμού.  
            
            
               Ειδικότερα, με το άρθρο 7 παράγραφος 2 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για την αναθεώρηση των ειδικών δράσεων που αναφέρονται στο παράρτημα ΙΙ του εν λόγω κανονισμού, εφόσον κριθεί αναγκαίο, ακόμη και στο πλαίσιο της ενδιάμεσης επανεξέτασης.
            
            
               Η δυναμική φύση των μεταναστευτικών ροών καθιστά αναγκαία την υιοθέτηση κοινής, ευέλικτης προσέγγισης που να ανταποκρίνεται κατάλληλα στις εξελίξεις πολιτικής και στις χρηματοδοτικές ανάγκες της ΕΕ και των κρατών μελών της, ιδίως όσων υφίστανται διαρκώς υψηλές μεταναστευτικές πιέσεις στα εξωτερικά τους σύνορα. 
            
            
               Σε αυτό το πλαίσιο, το Ταμείο Εσωτερικής Ασφάλειας, και συγκεκριμένα το μέσο για τα εξωτερικά σύνορα και τις θεωρήσεις, θα πρέπει να είναι σε θέση να παρέχει επαρκή χρηματοδοτική στήριξη για την εφαρμογή των πολιτικών της ΕΕ, όπως η προσέγγιση των κομβικών σημείων υποδοχής (hotspot-νυν κέντρα υποδοχής και ταυτοποίησης), η οποία περιγράφεται στο ευρωπαϊκό πρόγραμμα δράσης για τη μετανάστευση που προτάθηκε από την Ευρωπαϊκή Επιτροπή στις 13 Μαΐου 2015
                  2
                και εγκρίθηκε από το Ευρωπαϊκό Συμβούλιο της 25ης και 26ης Ιουνίου 2015
                  3
               . Μέσω της προσέγγισης των κομβικών σημείων υποδοχής (hotspot-νυν κέντρα υποδοχής και ταυτοποίησης) η ΕΕ παρέχει επιχειρησιακή στήριξη στα κράτη μέλη που δέχονται δυσανάλογες μεταναστευτικές πιέσεις στα εξωτερικά σύνορα της ΕΕ. Προσφέρει ολοκληρωμένη, συνολική και στοχοθετημένη βοήθεια με πνεύμα αμοιβαίας αλληλεγγύης και συνυπευθυνότητας, καθώς και με σκοπό τη διασφάλιση της ακεραιότητας του χώρου Σένγκεν. 
            
            
               Στο πλαίσιο της ενδιάμεσης επανεξέτασης των εθνικών προγραμμάτων που πραγματοποιήθηκε δυνάμει του άρθρου 15 του κανονισμού (ΕΕ) αριθ. 514/2014, και λαμβανομένων υπόψη των προτεραιοτήτων πολιτικής της ΕΕ που επισημαίνονται ανωτέρω, προσδιορίστηκαν πρόσθετες χρηματοδοτικές ανάγκες όσον αφορά τις δραστηριότητες ελέγχου των συνόρων, ιδίως στα κράτη μέλη που υφίστανται έντονες μεταναστευτικές πιέσεις στα εξωτερικά τους σύνορα. 
            
            
               Στα συμπεράσματά του της 28ης Ιουνίου 2018, το Ευρωπαϊκό Συμβούλιο επανέλαβε την ανάγκη στήριξης των προσπαθειών αυτών και ζήτησε τη δημιουργία, σε εθελοντική βάση, «ελεγχόμενων κέντρων» στο έδαφος της ΕΕ, καθώς και την ενίσχυση της συνεργασίας με τρίτες χώρες με στόχο τη βελτίωση των ικανοτήτων διαχείρισης των συνόρων τους.
            
            
               Οι εν λόγω χρηματοδοτικές ανάγκες θα πρέπει να καλυφθούν όσο το δυνατόν πληρέστερα και με το καταλληλότερο εργαλείο χρηματοδότησης.
            
            
               Στο πλαίσιο αυτό, δεδομένων των ιδιαιτεροτήτων των σχετικών χρηματοδοτικών αναγκών, η συμπλήρωση των εθνικών προγραμμάτων των κρατών μελών μέσω της κλείδας κατανομής που χρησιμοποιήθηκε για την κατανομή της βασικής χρηματοδότησης κάθε κράτους μέλους δεν είναι το κατάλληλο εργαλείο, καθώς δεν παρέχει τη δυνατότητα στόχευσης των συγκεκριμένων αναγκών που προσδιορίστηκαν στα κράτη μέλη που υφίστανται υψηλή μεταναστευτική πίεση και δεν διασφαλίζει τον έλεγχο των εξωτερικών συνόρων της ΕΕ.
            
            
               Ούτε και η χρήση της επείγουσας συνδρομής είναι κατάλληλη επιλογή, δεδομένου ότι χορηγείται καταρχήν σε πολύ ειδικές περιστάσεις, ήτοι σε κατάσταση έκτακτης ανάγκης όπως ορίζεται στο άρθρο 2 σημείο στ) του κανονισμού (ΕΕ) αριθ. 515/2014. Επιπλέον, η χρηματοδότηση στο πλαίσιο της επείγουσας συνδρομής παρέχεται σύμφωνα με μια προσέγγιση ανά έργο και έχει σύντομη διάρκεια (κατά κανόνα το πολύ 12 μήνες), σε αντίθεση με την πολυετή προοπτική της χρηματοδότησης που παρέχεται μέσω του εθνικού προγράμματος. 
            
            
               Η χρήση ειδικών δράσεων στο πλαίσιο επιμερισμένης διαχείρισης παρέχει τη δυνατότητα πιο ευέλικτης προσαρμογής στη δυναμική και τις ιδιαιτερότητες μιας συγκεκριμένης κατάστασης, καθώς αυτές οι δράσεις προσφέρουν μια εξατομικευμένη προσέγγιση για τη χορήγηση πρόσθετης χρηματοδότησης στα κράτη μέλη με στόχο τη στήριξη μιας ειδικής δραστηριότητας στο πλαίσιο της συνιστώσας συνόρων και θεωρήσεων του Ταμείου Εσωτερικής Ασφάλειας. Επομένως, λόγω της πολύ ειδικής φύσης των προαναφερόμενων δραστηριοτήτων που χρήζουν περαιτέρω χρηματοδοτικής στήριξης, όπως η υλοποίηση της προσέγγισης των κομβικών σημείων υποδοχής (hotspot-νυν κέντρα υποδοχής και ταυτοποίησης), οι ειδικές δράσεις θεωρούνται ως το καταλληλότερο εργαλείο χρηματοδότησης. 
            
            
               Στο παράρτημα II του κανονισμού (ΕΕ) αριθ. 515/2014 περιλαμβάνονται επί του παρόντος δύο ειδικές δράσεις. Η μία είναι κοινή δράση μεταξύ δύο τουλάχιστον κρατών μελών και αφορά την προξενική συνεργασία, ενώ η δεύτερη αφορά την αγορά μέσων μεταφοράς και εξοπλισμού λειτουργίας που τίθενται στη διάθεση του Οργανισμού Ευρωπαϊκής Συνοριοφυλακής και Ακτοφυλακής σε περίπτωση κοινών επιχειρήσεων.
            
            
               Δεδομένου ότι οι υφιστάμενες ειδικές δράσεις δεν επιτρέπουν τη στήριξη δραστηριοτήτων του είδους που προσδιορίστηκε στο πλαίσιο της ενδιάμεσης επανεξέτασης, είναι αναγκαίο να προστεθεί νέα ειδική δράση στο αντίστοιχο παράρτημα του κανονισμού (ΕΕ) αριθ. 515/2014. Η εν λόγω ειδική δράση θα συμβάλει στην υλοποίηση της προσέγγισης των κομβικών σημείων υποδοχής (hotspot-νυν κέντρα υποδοχής και ταυτοποίησης) και, ως εκ τούτου, θα παράσχει υποστήριξη στην ολοκληρωμένη διαχείριση των συνόρων, διασφαλίζοντας τον αποτελεσματικό έλεγχο και την προστασία των εξωτερικών συνόρων της Ένωσης. 
            
            
               Επιπλέον, η τροποποίηση του καταλόγου των ειδικών δράσεων για να καλυφθούν οι εν λόγω ειδικές ανάγκες των κρατών μελών, όπως προβλέπεται στη νομική βάση του μέσου χρηματοδοτικής στήριξης στον τομέα των εξωτερικών συνόρων και των θεωρήσεων, που αποτελεί μέρος του Ταμείου Εσωτερικής Ασφάλειας, συνιστά και μια ευκαιρία να ενισχυθεί η προστιθέμενη αξία της ΕΕ στον τομέα της διαχείρισης των μεταναστευτικών ροών.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με τους κανόνες για τη βελτίωση της νομοθεσίας και δυνάμει της αιτιολογικής σκέψης 40 του κανονισμού (ΕΕ) αριθ. 515/2014, κατά την προετοιμασία των κατ’ εξουσιοδότηση πράξεων η Επιτροπή θα πρέπει να διεξάγει τις κατάλληλες διαβουλεύσεις, ακόμα και σε επίπεδο εμπειρογνωμόνων. Η σχετική διαβούλευση πραγματοποιήθηκε μέσω γραπτής διαδικασίας από τις 4 έως τις 20 Ιουνίου 2018 επειδή στη συνεδρίαση εμπειρογνωμόνων που συγκλήθηκε στις 6 Ιουνίου 2018 για να συζητηθεί το θέμα παρευρέθηκε πολύ μικρός αριθμός εγγεγραμμένων συμμετεχόντων και, ως εκ τούτου, η συνεδρίαση ακυρώθηκε. 
            
            
               Οι παρατηρήσεις που διατυπώθηκαν από τους εμπειρογνώμονες των κρατών μελών ελήφθησαν δεόντως υπόψη κατά τη σύνταξη του παρόντος κατ’ εξουσιοδότηση κανονισμού της Επιτροπής.
            
            
               Σύμφωνα με τους κανόνες για τη βελτίωση της νομοθεσίας, μετά τη διυπηρεσιακή διαβούλευση χρησιμοποιήθηκε μηχανισμός υποβολής παρατηρήσεων. Η περίοδος υποβολής παρατηρήσεων έληξε στις 22 Οκτωβρίου 2018. Δεν ελήφθησαν παρατηρήσεις.
            
         
         
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με το άρθρο 7 παράγραφος 2 του κανονισμού (ΕΕ) αριθ. 515/2014 ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για την τροποποίηση του παραρτήματος ΙΙ του εν λόγω κανονισμού, στο οποίο καθορίζεται ο κατάλογος των ειδικών δράσεων.
            
            
               Το άρθρο 17 του κανονισμού (ΕΕ) αριθ. 515/2014 καθορίζει την άσκηση της εξουσιοδότησης και ιδίως τους όρους υπό τους οποίους ανατίθεται στην Επιτροπή η εξουσία να εκδίδει κατ’ εξουσιοδότηση πράξεις.
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.12.2018
            
            
               για την τροποποίηση του παραρτήματος ΙΙ του κανονισμού (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων  
               
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ
                  4
               , και ιδίως το άρθρο 7 παράγραφος 2,
            
            
               Εκτιμώντας τα ακόλουθα:
            
            
               (1)Στο άρθρο 7 του κανονισμού (ΕΕ) αριθ. 515/2014 αναφέρονται οι διαθέσιμοι πόροι για ειδικές δράσεις που χορηγούνται στα κράτη μέλη. 
            
            
               (2)Στο πλαίσιο της ενδιάμεσης επανεξέτασης που αναφέρεται στο άρθρο 15 του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου
                  5
                προσδιορίστηκαν πρόσθετες χρηματοδοτικές ανάγκες των κρατών μελών στον τομέα της διαχείρισης των συνόρων. 
            
            
               (3)Κατά την ενδιάμεση επανεξέταση διαπιστώθηκε η ανάγκη παροχής επαρκούς χρηματοοικονομικής στήριξης στις δραστηριότητες ελέγχου των συνόρων, ιδίως στα κομβικά σημεία υποδοχής (hotspot-νυν κέντρα υποδοχής και ταυτοποίησης) όπως ορίζονται στο άρθρο 2 παράγραφος 10 του κανονισμού (ΕΕ) 2016/1624
                  6
                ή σε άλλα σημεία που αντιμετωπίζουν ήδη ή ενδέχεται να αντιμετωπίσουν παρεμφερείς υψηλές και δυσανάλογες μεταναστευτικές πιέσεις. 
            
            
               (4)Στα συμπεράσματά του της 28ης Ιουνίου 2018, το Ευρωπαϊκό Συμβούλιο επανέλαβε τη στήριξη της Ένωσης στις προσπάθειες αυτές και ζήτησε τη δημιουργία, σε εθελοντική βάση, «ελεγχόμενων κέντρων» στο έδαφος της Ένωσης, καθώς και την ενίσχυση της συνεργασίας με τρίτες χώρες με στόχο τη βελτίωση των ικανοτήτων διαχείρισης των συνόρων τους.
            
            
               (5)Ο υφιστάμενος κατάλογος ειδικών δράσεων που καθορίζεται στο παράρτημα ΙΙ του κανονισμού (ΕΕ) αριθ. 515/2014 περιλαμβάνει δύο ειδικές δράσεις για την παροχή πρόσθετης χρηματοδότησης στα κράτη μέλη.
            
            
               (6)Η χρηματοδότηση δράσεων για την υλοποίηση της προσέγγισης των κομβικών σημείων υποδοχής (hotspot-νυν κέντρα υποδοχής και ταυτοποίησης) ή τυχόν παρεμφερούς προσέγγισης δεν μπορεί να χορηγηθεί κατάλληλα μέσω του τρέχοντος καταλόγου ειδικών δράσεων. Ως εκ τούτου, η τροποποίηση του εν λόγω καταλόγου είναι ο καλύτερος τρόπος για να διασφαλιστεί η ευελιξία του Ταμείου Εσωτερικής Ασφάλειας – Σύνορα και Θεωρήσεις.
            
            
               (7)Η νέα ειδική δράση που προστίθεται στο παράρτημα II του κανονισμού (ΕΕ) αριθ. 515/2014 θα συμβάλει στην επίτευξη αποτελεσματικού επιπέδου ελέγχου των εξωτερικών συνόρων της Ένωσης. Θα συνάδει με τον ειδικό στόχο του εν λόγω κανονισμού, όπως αναφέρεται στο άρθρο 3 παράγραφος 2 στοιχείο β), για τη στήριξη της ολοκληρωμένης διαχείρισης των συνόρων, διευκολύνοντας την πρόσβαση στη διεθνή προστασία στα άτομα που τη χρειάζονται.
            
            
               (8)Η προσθήκη νέας ειδικής δράσης που αντικατοπτρίζει τις πρόσφατες εξελίξεις της πολιτικής και τις χρηματοδοτικές ανάγκες των κρατών μελών θα προσδώσει σημαντική προστιθέμενη αξία, καθώς θα συμβάλει στον μετριασμό της πίεσης που υφίστανται τα κράτη μέλη που πλήττονται περισσότερο από τις εισροές μεταναστών και αιτούντων άσυλο και, κατά συνέπεια, η Ένωση στο σύνολό της.
            
         
         
            
               (9)Για να καταστεί δυνατή η άμεση εφαρμογή της εν λόγω ειδικής δράσης δεδομένων των επειγουσών χρηματοδοτικών αναγκών που προσδιορίστηκαν ανωτέρω, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               (10)Επομένως, ο κανονισμός (ΕΕ) αριθ. 515/2014 θα πρέπει να τροποποιηθεί αναλόγως, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο παράρτημα ΙΙ του κανονισμού (ΕΕ) αριθ. 515/2014 προστίθεται το ακόλουθο σημείο 3:
            
            
               «3. Δημιουργία, ανάπτυξη και λειτουργία, συμπεριλαμβανομένης της παροχής υπηρεσιών όπως η ταυτοποίηση, η λήψη δακτυλικών αποτυπωμάτων, οι έλεγχοι ασφαλείας και η διενέργεια ιατρικών εξετάσεων, η ενημέρωση, η παροχή πληροφοριών, η καταγραφή και η πρώτη υποδοχή, κομβικών σημείων υποδοχής (hotspot-νυν κέντρα υποδοχής και ταυτοποίησης), όπως ορίζονται στο άρθρο 2 παράγραφος 10 του κανονισμού (ΕΕ) 2016/1624, ή άλλων σημείων που εφαρμόζουν τις διαδικασίες των κέντρων υποδοχής και ταυτοποίησης ή παρόμοιες ρυθμίσεις, όπως τα «ελεγχόμενα κέντρα» που δημιουργούνται από κράτος μέλος, καθώς και παροχή των ανωτέρω υπηρεσιών σε σημεία συνοριακής διέλευσης που αντιμετωπίζουν ήδη ή ενδέχεται να αντιμετωπίσουν παρεμφερείς υψηλές και δυσανάλογες μεταναστευτικές πιέσεις, συμπεριλαμβανομένης, εφόσον είναι αναγκαίο, της στήριξης δραστηριοτήτων διαχείρισης των συνόρων σε τρίτες χώρες.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες, 14.12.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ΕΕ L 150 της 20.5.2014, σ. 143.
               
               
                  
                     (5)
                  
                        Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).
               
               
                  
                     (6)
                  
                        Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).